AaB indkaldte tirsdag formiddag i Gigantium i Aalborg. Anledningen var at AaB Håndbold - og - Fodbold fremover skal spille i tøj fra giganten adidas. Fem års godt samarbejde med Hummel er forbi og den nye kontrakt skulle være guldrandet. AaBs direktør kalder det for den bedste kontrakt i klubbens historie. - Vi er meget tilfredse med, at det er lykkedes at sikre en aftale på dette niveau midt i en krisetid og med en af branchens absolutte sværvægtere. Det har kun været muligt, fordi vi præsterer sportsligt og ikke mindst på grund af vores kommercielle fundament via engagement i sportsbranchen med ejerskabet af Sport Nord A/S, fortæller direktør Poul Sørensen. Aftalen med adidas indeholder også en delaftale med AaB's delvist ejede Sport-master-butikker og fanshop, AaB Sport & Fashion. Aftalen giver helt nye og væsentligt forbedrede muligheder for salg af trøjer og merchandise Den nye kontrakt træder i kraft fra 1. juli 2009.

Referat:
AaB A/S indgår samarbejdsaftale med Adidas. Aftalen skulle være den bedste i klubbens historie.